PTTGC เซ็นกู้เงิน 1.5 หมื่นลบ. ลงทุนธุรกิจเคมีภัณฑ์ “PA9T-HSBC” คาดเดินเครื่องตามแผนปี 65
PTTGC เซ็นกู้เงิน 1.5 หมื่นลบ. ลงทุนธุรกิจเคมีภัณฑ์ "PA9T-HSBC" คาดเดินเครื่องตามแผนปี 65
26 ธ.ค. 2561

ผู้สื่อข่าวรายงานว่า บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า ตามที่บริษัทมีแผนการลงทุนในธุรกิจเคมีภัณฑ์ชนิดพิเศษ เพื่อดำเนินการผลิตและจำหน่ายผลิตภัณฑ์พลาสติกวิศวกรรมชั้นสูง High Heat Resistant Polyamide-9T (PA9T) กำลังการผลิต 13,000 ตันต่อปี และ Hydrogenated Styrenic Block Copolymers (HSBC) กำลังผลิต 16,000 ตันต่อปี
ทั้งนี้ บริษัทได้จัดตั้งบริษัท Kuraray GC Advanced Materials Co.,Ltd. ซึ่งมีสถานะเป็นบริษัทร่วมทุน เมื่อวันที่ 19 มิถุนายน 2561 โดยบริษัทเข้าถือหุ้นร้อยละ 33.4 ร่วมกับบริษัท Kuraray Co., Ltd (KRR) ถือหุ้นผ่านบริษัทในเครือร้อยละ 53.3 และบริษัท Sumitomo Corporation (SC) ถือหุ้นผ่านบริษัทในเครือร้อยละ 13.3
ขณะนี้โครงการดังกล่าวได้ลงนามในสัญญาเงินกู้ (Loan facility) เมื่อวันที่ 25 ธันวาคม 2561 เป็นที่เรียบร้อยแล้ว ซึ่งตามแผนงานคาดว่าจะสามารถดำเนินการผลิตเชิงพาณิชย์ได้ในปี 2565 โดยมีมูลค่าเงินลงทุนโครงการรวมทั้งสิ้นประมาณ 15,000 ล้านบาท
 